OH Equity Investments compra ThyssenKrupp-Galmed i manté l'activitat del centre productiu a Sagunt
02 de gener 2025

![](/media/fgqljuki/aérea-arcelor-mittal-fertiberia-eléctrica-galmed_c.jpg?width=850&height=478.6036036036036)Fotografia d'arxiu: Ubicació de la planta de ThyssenKrupp-Galmed.

L'actual planta de ThyssenKrupp-Galmed mantindrà la seua activitat a la ciutat. Així ho ha confirmat l'alcalde de Sagunt, Darío Moreno, després que la companyia haja anunciat que ven el seu centre productiu a OH Equity Investments, després de mesos de negociacions.

“És una notícia molt positiva per als centenars de famílies que depenen, directament o indirectament, de l'activitat de la planta. I, per descomptat, també ho és per a la nostra ciutat”, ha declarat Moreno. “Al novembre de l'any passat ThyssenKrupp va comunicar la seua intenció de tancar la fàbrica. Des del primer moment, hem defensat que eixe no era el camí, que havíem d'explorar altres vies per a conservar els llocs de treball i no perdre múscul industrial”, ha explicat.

Segons el primer edil, la mediació de les diferents administracions ha sigut clau “per a paralitzar l’ERE d'extinció”. Moreno ha destacat el rol del Ministeri d'Indústria del Govern d'Espanya, especialment, a través de la Secretària d'Estat d'Indústria, Rebeca Torró. “La Secretària d'Estat, valenciana i Consellera de l'anterior Govern de la Generalitat, va ser clau en l'operació de la gigafactoria PowerCo, i ara torna a demostrar el seu bon fer i el seu compromís per a continuar desenvolupant el nostre potencial”. Així mateix, l'alcalde ha agraït “a les dos empreses i als seus equips negociadors l'esforç d'estos mesos”. També “al Comité d'Empresa i als treballadors i les treballadores, per la seua capacitat de mobilització i l'enorme responsabilitat que han demostrat. És molt difícil en un clima de total incertesa mantindre l'equilibri entre la pressió contínua i el diàleg. La plantilla i el Comité han estat a l'altura”.

Sobre el desenvolupament de les negociacions, Moreno, ha destacat que ha existit “una important voluntat per a aconseguir un acord que fora beneficiós per a totes les parts”, encara que ha insistit que ha sigut “un treball ardu, de mesos de converses i reunions per a concretar l'operació”.

“L'estratègia de creixement industrial de Sagunt està basada en l'atracció de projectes empresarials innovadors, com la gigafactoria de PowerCo, però també a reforçar el nostre teixit industrial tradicional”, ha asseverat el màxim responsable municipal, que ha recalcat “la importància de continuar apostant pel sector siderúrgic, un àmbit indispensable per a l'economia local”.

### **Sobre OH Equity Investments**

OH Equity Investments, de capital íntegrament espanyol, és el vehicle inversor de l'empresari siderúrgic Oscar Heckh, president del grup Network Steel Resources (NSR), companyia espanyola especialitzada en acer pla. Actualment, NSR compta amb set plantes productives, cinc a Espanya i dos a Portugal. Amb l'adquisició de la planta de ThyssenKrupp-Galmed, l'empresa amplia la seua capacitat productiva a la ciutat, on ja operava amb una fàbrica de bobines i xapes d'acer.

*   [](http://www.facebook.com/sharer.php?u=https://aytosagunto.es/va/actualitat/oh-equity-investments-compra-thyssenkrupp-galmed-i-mante-l-activitat-del-centre-productiu-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/oh-equity-investments-compra-thyssenkrupp-galmed-i-mante-l-activitat-del-centre-productiu-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/oh-equity-investments-compra-thyssenkrupp-galmed-i-mante-l-activitat-del-centre-productiu-a-sagunt/ "Linked In")
*   [](mailto:?body=https://aytosagunto.es/va/actualitat/oh-equity-investments-compra-thyssenkrupp-galmed-i-mante-l-activitat-del-centre-productiu-a-sagunt/)